Mann i 20-årene drept i Ålesund
Klokken 16.55 mandag ettermiddag mottok politiet i Ålesund meldinger om en grov voldshendelse ved Scandic hotell i Ålesund sentrum. Politiet var lenge sparsommelige med opplysningene de gikk ut med. På en pressekonferanse opplyste politiet at en mann i 20-årene døde etter hendelsen. – Den skadde mannen ble kjørt til sykehuset, men livet sto ikke til å redde. Han døde raskt etter hendelsen, sier politiadvokat Inger Myklebust Ferstad til VG.En 29-åring er pågrepet, siktet for forsettlig drap. – Gjerningspersonen er kjent for politiet fra før og kommer fra et belastet miljø i Ålesund. Personen er ikke avhørt, men politiet ønsker å gjennomføre et avhør i løpet av kvelden, sier Myklebust Ferstad til VG. Myklebust Ferstad forteller at det er for tidlig å si noe om relasjonen mellom offeret og gjerningspersonen. Hun forteller også at det er for tidlig å si hvilket våpen som ble brukt. Sent mandag kveld bekrefter forsvarer Reidar Andersen at hans klient erkjenner «å ha forårsaket dødsfallet». – Men han mener det skjedde i selvforsvar. Bakteppet skal ha vært et basketak mellom flere personer, sier han til Sunnmørsposten . Ifølge avisen har siktede akseptert å bli varetektsfengslet, – Min klient er forferdelig lei seg over det tragiske utfallet saken har fått, sier Andresen.TV2 melder at det skal dreie seg om en knivepisode. Det ville ikke politiet bekrefte på pressekonferansen. Kanalen melder også at brannvesenet og dykkere søker i Brosundet i Ålesund. Politiet ønsker ikke å si hva de leter etter. Ifølge Sunnmørsposten ble det sent mandag kveld hentet opp en knivlignende gjenstand fra Brosundet. Gjenstanden ble plassert i en kasse med en papirpose over. Hotelldirektør Silje Viken Skarlund sier til VG at hun ikke ønsker å kommentere saken.
En mann i 20-årene er død etter en voldshendelse utendørs i Ålesund sentrum. En 29-åring er pågrepet og siktet for forsettlig drap.